Retningslinjer for arrangører av NM-puljespill aldersbestemte klasser


Organisasjon

· Norges Bandyforbund har ansvar for å sende ut invitasjon og fakturere påmeldingsavgifter etter påmeldingsfristen 15. september.
· Regionen som har fått tildelt en NM-klasse er hovedansvarlig for gjennomføringen av arrangementet. 
· Ansvarlig region har ansvar for å skaffe teknisk(e) arrangørklubb(er) for å ivareta den praktiske gjennomføringen i hallen(e).
· Ansvarlig region i samarbeid med teknisk(e) arrangørklubb(er) skal opprette en NM-komite, som skal være et kontaktledd mellom forbund, region, DK/dommere og deltakende lag.
· NM-komiteen er ansvarlig for de tekniske arrangementene lokalt, og for å utarbeide god informasjon om den praktiske gjennomføringen som sendes til alle deltakende lag i god tid før arrangementet.


Anleggskrav

· Alle benyttede haller skal ha tilskuerkapasitet på tribuner.
· Det skal tilstrebes kortest mulig avstand mellom hallene i samme klasse.
· Det skal være tilstrekkelig antall spillergarderober og dommergarderober tilgjengelig, som kan benyttes av lag og dommere etter beste praktiske løsning.
· Det skal i løpet av en helg (fredag-søndag) gjennomføres x antall kamper (minimum 2x15 min) i innledende runder og sluttspill t.o.m. semifinaler. Kamplengder kan endres i forhold til antall påmeldte lag. 
· Antall kamper fredag, lørdag og søndag er avhengig av hvor mange lag som deltar.
· I arrangementet for klassene 15 og 19, med forbehold om at dette arrangeres under ett, estimeres det et behov for 6 spilleflater tilgjengelig hele helgen. I arrangementet i klassen 17 estimeres det et behov for 4 spilleflater tilgjengelig hele helgen (det kan bli behov for både flere og færre spilleflater enn estimatet).
· Nøyaktig behov for antall spilleflater vil først bli avklart kort tid etter påmeldingsfristen, og frem til dette må man sikre en fleksibilitet i reservasjon av antall spilleflater.
· Det er ønskelig at alle kamper innenfor en klasse spilles på samme type underlag, og da fortrinnsvis gummidekke.
· Det skal være kiosk i hallen(e) under hele arrangementet som stiller med et variert utvalg, med fokus på sunne alternativer.
· Alle benyttede haller skal ha et dopingkontrollrom som bør være avskjermet, og ha lett tilgang til et toalett. Kontrollrommet skal inneholde stol(er), bord og søppelkurv. Rommet skal helst kunne låses.




Krav til sekretariat, vantvakter, InnebandyLive osv.

· Det skal være et godt bemannet sekretariat på hver bane som fører alle kampene i InnebandyLive i henhold til en tilsendt brukerveiledning, og som ivaretar alle andre sekretariatsfunksjoner. Det skal være speakertjeneste og musikk i alle haller.
· Det skal være vantvakter på hver bane som til enhver tid sørger for at vantene er riktig plassert, og som også sørger for at baller er tilgjengelig hvis de spilles ut over vantet. Dette for at kampene skal gå effektivt unna og at tidsskjemaet holdes.
· Det skal i sekretariatet være oppvarmingsballer tilgjengelig for begge lag.
· Det blir begrenset tid for oppvarming på banene for alle lag.
· I informasjonen som sendes ut til deltagende lag i forkant, må det stå en frist for når man skal ha lagt inn spillerstallen sin i TA, og når kamptroppen før hver kamp må være lagt inn og signert i TA
· Hvert lag har rett på maksimalt 28 akkrediteringer til arrangementet (25 personer er maksimalt i kamptroppen til hver enkelt kamp + 3 ekstrapersoner)


Førstehjelp og hjertestarter

· I alle benyttede haller skal arrangør ha minst én person med kunnskap om førstehjelp, som skal bistå ved eventuelle skader på spillere eller andre i hallen, hvis det er nødvendig. Ved alvorlige skader har arrangør ansvar for å ringe etter ambulanse og/eller sørge for forsvarlig transport av skadet til nærmeste legevakt/sykehus.
· I alle benyttede haller skal arrangør påse at det er hjertestarter lett tilgjengelig.


Kampoppsett og dommeroppsett

· Norges Bandyforbund i samarbeid med ansvarlig region lager kampoppsett for turneringen, som innfrir intensjonene for gjennomføring. Kampoppsett sendes til deltakerlagene og publiseres på forbundets nettsider. Arrangør er ansvarlig for å ha oppsett tilgjengelig i hallen i hovedsekretariat. Det er ønskelig at oppsettet er tilgjengelig i hallen på oppslagstavler eller lignende.
· Norges Bandyforbund, i samarbeid med ansvarlig region og dommerkomiteen i forbundet, setter opp dommere til kampene. På bakgrunn av økonomi og stort kampomfang vil lokale dommere bli prioritert til dømming i turneringen.


Turneringsreglement, sanksjoner og protester

· Turneringsreglementet for NM aldersbestemte klasser ligger på forbundets nettsider.
· For hver turnering nedsetter forbundet en jury for behandling av eventuelle protester og sanksjoner i forbindelse med kampene. Juryen trenger ikke nødvendigvis å være tilstede i hallen, men skal være tilgjengelig på mobil.
· Protester leveres inn skriftlig i sammen med kvittering på betalt protestgebyr i henhold til turneringsreglementet.
· En person i arrangementskomiteen lokalt er ansvarlig for videreformidling av protester og sanksjoner til juryen.



Økonomi

· Forbundet er ansvarlig for utbetaling av dommerhonorarer.
· Forbundet er ansvarlig for dekning av eventuelle reise- og diettkostnader for dommerne.
· Forbundet er ansvarlig for dekning av eventuelle oppholdskostnader for dommerne.
· Forbundet er ansvarlig for å betale de hallkostnadene som er nødvendig for å gjennomføre kampene. Forbundet skal ha fakturaen for halleie tilsendt snarest mulig etter arrangementet.
· Ansvarlig region får alle salgsinntekter, som for eksempel kiosk, bevertning til lagene (f.eks. pakkepris med frokost, lunsj og middag, som kan generere ekstra inntekter) osv.
· Ansvarlig region får alle billettinntekter i forbindelse med inngang til kampene, og billettpris settes til maksimalt kr. 100,- pr. dag. Det skal være gratis inngang for barn under 16 år.
· Ansvarlig region får alle inntekter fra salg av reklame, som på forhånd skal godkjennes av Norges Bandyforbund.
· Ansvarlig region bestemmer selv hvilke avtaler de inngår med sine tekniske arrangører (klubber) med hensyn til fordeling av inntekter.


Profilering

· Norges Bandyforbunds hovedsponsor(er) skal ha førsterett på profilering i hallen(e) (f.eks. salgsstand), hvis de ønsker det. Dette avklares i god tid før arrangementet. Konkurrerende sponsorer skal ikke profileres (bransjeeksklusivitet). 
· Teknisk arrangørklubb, etter avtale med ansvarlig region, har mulighet og oppfordres til å inngå samarbeidsavtaler med ulike aktører som kan være med å heve arrangementet.


Innkvartering, hotell, reise, logistikk

· Det må finnes rimelige innkvarteringsmuligheter (skole, camping, hytter osv.) i nærhet til kamparena. Det er ønskelig med gåavstand, men ikke et krav.
· NM-komiteen informerer deltakerlagene om hvilke hotellavtaler forbundet og Norges Idrettsforbund har. I tillegg kan teknisk arrangørklubb inngå egne avtaler med hoteller i nærhet av kamparena(er), etter avtale med forbundet. 
· NM-komiteen informerer deltakerlagene om hvilke reisealternativer som finnes for å komme til arrangørstedet fra nærmeste flyplass, togstasjon, bussterminal osv.
· De enkelte deltakerlag er selv ansvarlig for transport til arrangørstedet og mellom kampstedene. Det opprettes ikke reisefordeling for NM aldersbestemte klasser.
· Hvis det ikke er gangavstand mellom hallene i en klasse, skal teknisk arrangørklubb informere deltakerlagene om offentlig transport eller andre transportmuligheter.
· Tilreisende lag må regne med at noen kamper må spilles fredag kveld, og kamper lørdag starter fra kl. 09.00. Tilreisende lag må derfor ankomme arrangørstedet senest kl. 18:00 fredag. Arrangementet skal være ferdig til senest kl. 17:00 søndag, slik at tilreisende lag kan bestille returreise deretter.
